Pešić: Sever Kosova u prvom planu
Samostalna poslanica u Skupštini Srbije kaže da će nedavni događaji na severu Kosova biti tema razgovora Merkel i Tadića
Nakon posete Zagrebu i razgovora sa najvišim hrvatskim zvaničnicima, nemačka kancelarka Angela Merkel doputovala je večeras u Beograd, gde će se sutra sastati sa predsednikom Srbije Borisom Tadićem i drugim visokim državnim zvaničnicima. Kada je u februaru dogovarana ova poseta – planirano je da se najviše pažnje posveti bilateralnim odnosima dve zemlje, investicajama i posebno nemačkim ulaganjima u Srbiju. Međutim, poslednji događaji na severu Kosova su, po oceni samostalne poslanice u Skupštini Srbije Vesne Pešić, izbili u prvi plan i to će biti tema o kojoj će Merkelova u četiri oka razgovarati sa srpskim predsednikom: Po rečima Vesne Pešić Nemačka i Evropa pre svega žele da smire situaciju, da, sa jedne strane spreče pokušaj kosovskih vlasti da uvedu sever Kosova na silu u svoj sistem, ali i da, sa druge strane, zaustave i Srbiju u eventualnim vojnim akcijama. EU insistira na nastavku dijaloga, a kako smatra sagovornica Glasa Amerike, Srbi mogu da računaju na dobijanje specijalnog statusa na severu Kosova – nešto slično što je svojevremeno bilo ponuđeno Srbima u Krajini: Kako smatra Vesna Pešić aktuelna vlast i sam predsednik Tadić su do sada vodili pogrešnu politiku, politiku dodvoravanja biračkom telu tako što se na prethodne izbore išlo sa parolom "I Evropa i Kosovo". Sada se šalju poruke da “Evropska unija nije smisao života” kao i da Srbija ne može da bira između Kosova i Evrope, što po oceni Pešićeve govori da bi Srbija mogla da propusti još jednu istorijsku šansu koja joj se otvara: Zatezanje situacije sa Evropskom unijom i Amerikom može, kako kaže Vesna Pešić da dovede do najgoreg scenarija po Srbiju – da ostane bez EU, a Kosovo je, smatra ona izgubljeno još 1999-te. Sa druge strane, prihvatanjem realnosti i nastavkom dijaloga sa Prištinom Srbija bi mogla da računa na dobijanje statusa kandidata, pa čak i datum početka pregovora o pristupanju, dok bi time istovremeno obezbedila opstanak i normalan život Srbima na Kosovu, kaže na kraju Vesna Pešić.